b"\n_START_ARTICLE_\nComer\xc3\xa7 a l'antic Egipte\n_START_PARAGRAPH_\nEl comer\xc3\xa7 a l'antic Egipte va consistir en l'establiment gradual de rutes comercials terrestres i mar\xc3\xadtimes entre l'antic Egipte i les poblacions d'Ar\xc3\xa0bia, l'\xc3\x8dndia i l'\xc3\x80frica Subsahariana.\n_START_SECTION_\nComer\xc3\xa7 i transport prehist\xc3\xb2ric\n_START_PARAGRAPH_\nDurant el per\xc3\xadode Epipaleol\xc3\xadtic, al voltant del 10.000 aC, la cultura natufiana importava fruites partenoc\xc3\xa0rpies des del sud-est del Creixent F\xc3\xa8rtil fins al llevant mediterrani. Migracions posteriors des del Creixent F\xc3\xa8rtil exportarien pr\xc3\xa0ctiques agr\xc3\xadcoles cap a d'altres regions, com Europa, Mong\xc3\xb2lia, Crimea i l'\xc3\x80frica del Nord. Entre el 6000 i el 4000 aC la poblaci\xc3\xb3 del S\xc3\xa0hara va importar animals dom\xc3\xa8stics d'\xc3\x80sia. En els jaciments arqueol\xc3\xb2gics de Nabta Playa hi ha registre de la pres\xc3\xa8ncia de cabres i ovelles provinents d'\xc3\x80sia Occidental durant el set\xc3\xa8 mil\xc2\xb7lenni aC._NEWLINE_Objectes importats trobats en l'Alt Egipte durant el cinqu\xc3\xa8 mil\xc2\xb7lenni aC indiquen el contacte entre la cultura badariana d'Egipte i els pobles sirians. En els jaciments arqueol\xc3\xb2gics de Maadi s'han trobat indicis de la importaci\xc3\xb3 de terrisseria i t\xc3\xa8cniques de construcci\xc3\xb3 des de Canaan a inicis del quart mil\xc2\xb7lenni aC, durant el per\xc3\xadode predin\xc3\xa0stic._NEWLINE_En el quart mil\xc2\xb7lenni aC la navegaci\xc3\xb3 s'havia establert i ja havia estat domesticat l'ase i probablement el dromedari. Posteriorment varen ser domesticats el camell bactri\xc3\xa0 i el cavall, seguit pel seu \xc3\xbas com a mitj\xc3\xa0 de transport. Mostres de carb\xc3\xb3 trobades en tombes de Nekhen i datades en el per\xc3\xadode de Naqada I i Naqada II han estat identificades com a fusta de cedre procedent del L\xc3\xadban. Durant el per\xc3\xadode predin\xc3\xa0stic s'importava obsidiana d'Eti\xc3\xb2pia per a la creaci\xc3\xb3 de ganivets i altres objectes d'ascla. Tamb\xc3\xa9 va donar-se comer\xc3\xa7 amb N\xc3\xbabia, amb els oasis del desert occidental i amb la Mediterr\xc3\xa0nia oriental._NEWLINE_Han estat trobats productes de terrisseria i altres objectes del Xam en l'antic Egipte i datats en el per\xc3\xadode de Naqada. Productes egipcis de la mateixa \xc3\xa8poca han estat trobats en regions del Pr\xc3\xb2xim Orient com Canaan i en ciutats de Mesopot\xc3\xa0mia com Uruk i Susa. Per a la segona meitat del quart mil\xc2\xb7lenni aC el lapisl\xc3\xa0tzuli de Badakhxan, en el centre d'\xc3\x80sia, era exportat a Mesopot\xc3\xa0mia i Egipte.\n_START_SECTION_\nComer\xc3\xa7 mar\xc3\xadtim\n_START_PARAGRAPH_\nEs t\xc3\xa9 const\xc3\xa0ncia de la construcci\xc3\xb3 de vaixells en l'antic Egipte des d'almenys el 3000 aC. Els constructors sabien acoblar taulons de fusta al casc del vaixell, amb cintes teixides que s'utilitzaven per unir-los i joncs o herba entre ells per segellar les unions. L'Institut Arqueol\xc3\xb2gic d'Am\xc3\xa8rica ha estimat que l'embarcaci\xc3\xb3 m\xc3\xa9s antiga coneguda d'Egipte, amb 22,8 metres de llarg, va ser constru\xc3\xafda prop de l'any 3000 aC i va poder pert\xc3\xa0nyer al fara\xc3\xb3 Aha._NEWLINE_Una col\xc3\xb2nia eg\xc3\xadpcia del sud de Canaan ha estat datada de poc abans de la primera dinastia. El fara\xc3\xb3 Narmer tenia terrisseria eg\xc3\xadpcia fabricada a Canaan amb el seu nom escrit en ella i importada a Egipte des de Tel Arad, Rafah i En Besor. El 1994 van ser descoberts fragments de cer\xc3\xa0mica d'un serekh amb el nom del fara\xc3\xb3 Narmer, datat l'any 3000 aC. Estudis mineral\xc3\xb2gics van mostrar que els fragments pertanyien a un atuell de vi exportat des del Nil a Palestina. Pel clima d'Egipte la producci\xc3\xb3 de vi no era possible a la regi\xc3\xb3, per la qual cosa havia de ser importat de Gr\xc3\xa8cia, Fen\xc3\xadcia i Palestina, establint relacions comercials amb aquestes regions."